text: Betjente slipper for straffesag
  19 april 2013 kl. 08.55
  Fængselsbetjente brugte kun den nødvendige magt, konkluderer undersøgelse af omstridt sag, hvor en indsat døde
  Syv fængselsbetjente i Kolding Arrest brugte kun den nødvendige magt over for den 23-årige indsatte Ekrem Sahin, der døde i januar 2011 efter klammeri i fængslet, hvor han var blevet holdt fast og en overgang lagt i benlås.
  - Fængselsbetjentene brugte ikke magt ud over den magt, de må bruge. Derfor er der ikke basis for en straffesag, oplyser Claus Larsen, der som chefanklager i Sydøstjyllands Politi har efterforsket sagen.
  Afgørelsen er blevet sendt til Ekrem Sahins familie og dens advokat, Bjørn Elmquist, samt til fængselsfunktionærernes advokat.
  - Alle sten er vendt, nogle endda flere gange. Derfor indstiller vi nu efterforskningen, siger Claus Larsen.
  